P6_TA(2006)0262

Βουλγαρία και Ρουμανία (Ευρωπαϊκό Συμβούλιο της 15ης και 16ης Ιουνίου 2006)

Ψήφισμα του Ευρωπαϊκού Κοινοβουλίου σχετικά με την προσχώρηση της Βουλγαρίας και της Ρουμανίας

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την ένταξη της Βουλγαρίας και της Ρουμανίας, ιδίως δε τα ψηφίσματά του της 15ης Δεκεμβρίου 2005 [1],

- έχοντας υπόψη τη συνθήκη προσχώρησης στην Ευρωπαϊκή Ένωση, την οποία υπέγραψαν η Βουλγαρία και η Ρουμανία στις 25 Απριλίου 2005,

- έχοντας υπόψη την έκθεση παρακολούθησης όσον αφορά την κατάσταση ετοιμότητας της Βουλγαρίας και της Ρουμανίας προκειμένου να καταστούν μέλη της ΕΕ, τις οποίες παρουσίασε η Επιτροπή στις 16 Μαΐου 2006 (COM(2006)0214),

- έχοντας υπόψη το άρθρο 103, παράγραφος 4, του Κανονισμού του,

Α. λαμβάνοντας υπόψη ότι κοινός και δεδηλωμένος στόχος της ΕΕ είναι να πραγματοποιηθεί η ένταξη της Βουλγαρίας και της Ρουμανίας την 1η Ιανουαρίου 2007,

Β. λαμβάνοντας υπόψη την επισήμανση της Επιτροπής ότι η Βουλγαρία και η Ρουμανία έχουν σημειώσει σημαντικές βελτιώσεις από την τελευταία έκθεσή της,

Γ. λαμβάνοντας υπόψη ότι, σε περιορισμένο αριθμό τομέων, η πρόοδος δεν είναι ακόμη απολύτως ικανοποιητική και ότι η Βουλγαρία και η Ρουμανία πρέπει να λάβουν άμεσα μέτρα για να καλύψουν αυτές τις ελλείψεις, προκειμένου να προσχωρήσουν στην Ένωση την 1η Ιανουαρίου 2007,

Δ. λαμβάνοντας υπόψη ότι, το αργότερο στις αρχές Οκτωβρίου του 2006, η Επιτροπή θα παρουσιάσει περαιτέρω εκθέσεις παρακολούθησης όσον αφορά την κατάσταση ετοιμότητας της Βουλγαρίας και της Ρουμανίας για την ένταξή τους στην ΕΕ,

Ε. λαμβάνοντας υπόψη ότι το Κοινοβούλιο έχει με συνέπεια εκφράσει τη στήριξή του στην έγκαιρη προσχώρηση της Βουλγαρίας και της Ρουμανίας,

ΣΤ. λαμβάνοντας υπόψη ότι η συνθήκη προσχώρησης περιέχει διατάξεις για μέτρα διασφάλισης και παρακολούθησης τα οποία μπορούν, εφόσον παραστεί ανάγκη, να εφαρμοστούν τα χρόνια αμέσως μετά την ένταξη, καθιστώντας έτσι περιττή οποιαδήποτε καθυστέρηση της ένταξης,

Ζ. λαμβάνοντας υπόψη ότι, μέσω ανταλλαγής επιστολών, επιτεύχθηκε συμφωνία μεταξύ του Προέδρου του Ευρωπαϊκού Κοινοβουλίου και του Προέδρου της Επιτροπής όσον αφορά την πλήρη συμμετοχή του Ευρωπαϊκού Κοινοβουλίου σε περίπτωση που εξετασθεί το ενδεχόμενο ενεργοποίησης μίας από τις ρήτρες διασφάλισης που περιλαμβάνονται στη συνθήκη προσχώρησης,

1. σημειώνει με μεγάλο ενδιαφέρον τις εκθέσεις της Επιτροπής σχετικά με την κατάσταση ετοιμότητας της Βουλγαρίας και Ρουμανίας για την προσχώρησή τους στην Ευρωπαϊκή Ένωση και συγχαίρει την Επιτροπή για τη μεγάλη προσοχή και σοβαρότητα με την οποία παρακολουθεί τις προσπάθειες προετοιμασίας και τα μέτρα εφαρμογής που λαμβάνουν οι δύο χώρες προκειμένου να πληρούν τους όρους για την ένταξή τους στην Ευρωπαϊκή Ένωση την 1η Ιανουαρίου 2007·

2. σημειώνει με ικανοποίηση ότι η Επιτροπή διατηρεί το χρονικό όριο της 1ης Ιανουαρίου 2007 για την ένταξη και των δύο χωρών στην Ευρωπαϊκή Ένωση, υπό τον όρο ότι θα ληφθούν τα απαραίτητα μέτρα για την επίλυση των εκκρεμούντων προβλημάτων, και αποδέχεται τις συστάσεις της Επιτροπής όσον αφορά την περαιτέρω διαδικασία για τη λήψη οριστικής απόφασης σχετικά με την ημερομηνία ένταξης της Βουλγαρίας και της Ρουμανίας·

3. καλεί το Ευρωπαϊκό Συμβούλιο, κατά τη σύνοδό του στις 15- 16 Ιουνίου 2006, να διατηρήσει τη δέσμευσή του για την ένταξη της Βουλγαρίας και της Ρουμανίας στην ΕΕ την 1η Ιανουαρίου 2007 εφόσον οι χώρες είναι έτοιμες· χαιρετίζει ταυτόχρονα τη βοήθεια εμπειρογνωμόνων που έχει παρασχεθεί από κράτη μέλη, ιδίως στους τομείς της δικαιοσύνης και της αστυνόμευσης και προτρέπει σε ενίσχυση της βοήθειας αυτής τους προσεχείς μήνες·

4. τονίζει ότι οι κυβερνήσεις της Βουλγαρίας και της Ρουμανίας πρέπει να γνωρίζουν ότι είναι αναγκαίο να αξιοποιήσουν πλήρως τους εναπομένοντες μήνες και να παρουσιάσουν απτά αποτελέσματα όσον αφορά την πλήρωση των προϋποθέσεων για την πλήρη προσχώρησή τους στην ΕΕ την 1η Ιανουαρίου 2007·

5. σημειώνει με ικανοποίηση τις σοβαρές προσπάθειες και τη σημαντική πρόοδο που έχουν σημειώσει η Βουλγαρία και η Ρουμανία κατά τους τελευταίους μήνες, προκειμένου να ανταποκριθούν στα πολιτικά και οικονομικά κριτήρια της ΕΕ και σταδιακά να εντάξουν στη νομοθεσία τους και να εφαρμόσουν το κοινοτικό κεκτημένο·

6. υπογραμμίζει την ανάγκη αμφότερες οι χώρες να συνεχίσουν την εδραίωση της συνεχιζόμενης μεταρρύθμισης των δικαστικών τους συστημάτων ενισχύοντας περαιτέρω τη διαφάνεια, την αποτελεσματικότητα και την αμεροληψία των δικαστικών αρχών, καθώς επίσης να παρουσιάσουν περαιτέρω ουσιαστικά αποτελέσματα όσον αφορά την καταπολέμηση της διαφθοράς, με ιδιαίτερη έμφαση στην καταπολέμηση του οργανωμένου εγκλήματος στην περίπτωση της Βουλγαρίας· υπογραμμίζει ότι είναι εξαιρετικά σημαντικό να ληφθούν όλα τα απαραίτητα μέτρα για την καταπολέμηση της διακίνησης ανθρώπων και να βελτιωθεί αισθητά η κοινωνική ενσωμάτωση των κοινοτήτων των Ρομά, ιδίως όσον αφορά τη στέγαση, την ιατρική περίθαλψη, την εκπαίδευση και την απασχόληση·

7. γνωρίζει ότι η απόφαση για την ένταξη της κάθε χώρας θα ληφθεί χωριστά και βάσει των επιτευγμάτων της, αλλά θα επιδοκίμαζε την ταυτόχρονη ένταξη της Βουλγαρίας και της Ρουμανίας στην Ευρωπαϊκή Ένωση βάσει της προόδου που έχει σημειωθεί μέχρι τώρα από τις δύο χώρες και των δραστηριοτήτων που αποβλέπουν στην επίτευξη περαιτέρω προόδου κατά τους εναπομένοντες προσεχείς μήνες·

8. καλεί όλες τις πολιτικές δυνάμεις στη Βουλγαρία και τη Ρουμανία να επικεντρώσουν τις δραστηριότητές τους στην ολοκλήρωση των προϋποθέσεων για την προσχώρηση στην ΕΕ την 1η Ιανουαρίου 2007 και να διατηρήσουν την απαραίτητη πολιτική δέσμευση για την επίτευξη αυτού του στόχου·

9. καλεί επειγόντως την Επιτροπή να παράσχει στη Βουλγαρία και τη Ρουμανία τη σαφέστερη δυνατή καθοδήγηση σχετικά με τα αποτελέσματα που αναμένονται έτσι ώστε να διασκεδαστούν οι ανησυχίες της, προκειμένου να εξασφαλιστεί ότι το μέγιστο των κοινοτικών πόρων διοχετεύονται στοχευμένα σε αυτούς τους τομείς έτσι ώστε να υπάρξει βοήθεια στην επίτευξη απτών βελτιώσεων και, σε συνεργασία με τις βουλγαρικές και τις ρουμανικές αρχές, να καθοριστεί ο χαρακτήρας και οι διαδικασίες σχετικά με οποιαδήποτε ενδεχόμενα μετενταξιακά μέτρα παρακολούθησης και οι συνθήκες υπό τις οποίες θα μπορούσαν να είναι απαραίτητα τέτοια μέτρα·

10. ζητεί από τα κράτη μέλη να ολοκληρώσουν τη διαδικασία κύρωσης της ένταξης της Βουλγαρίας και της Ρουμανίας στην ΕΕ σύμφωνα με το χρονοδιάγραμμα που έχει ορισθεί·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις και τα κοινοβούλια της Βουλγαρίας και της Ρουμανίας.

[1] Κείμενα που εγκρίθηκαν την ημερομηνία αυτή, P6_TA(2005)0530 και P6_TA(2005)0531.

--------------------------------------------------